Group Five se krisis kan kragstasie kopseer gee | Netwerk24
Deur Nellie Brand-Jonker 10 April 2019 10:34
Die sakeredding waarin die konstruksiegroep Group Five is, kan dalk skuldprobleme veroorsaak vir 'n kragstasie wat deur hom bedryf word.
Group Five is die operateur van die kragstasie wat CPV Power Plant nr. 1 (CPV1) besit.
'n CPV Power Plant-spesialedoelmedium (SDM) het 'n skuldbrief op die JSE uitgereik om geld by beleggers te leen. Die aansoek om sakeredding het veroorsaak dat die bedryfsooreenkoms tussen CPV1 en Group Five beëindig kan word.
Met elke terugbetalingsdatum van die skuldbriewe verklaar CPV1 aan die SDM dat niks gebeur het wat tot die beëindiging van die kontrak gelei het nie.
Die volgende datum wat CPV1 'n voorlegging aan die skuldbriefhouers moet maak, is op 30 Junie. As die situasie nie hanteer word nie, gaan dit beteken dit gaan 'n vals verklaring wees en dit gaan tot 'n wanbetaling lei ingevolge die bepalinge van die leningsooreenkoms wat tussen die kragstasie en die SDM bestaan.
Volgens Group Five oorweeg CPV1 en die SDM tans die opsies om die situasie op te los sodat 'n wanbetaling nie voorkom nie. Dit sal beteken die sakereddingsproses van Group Five moet voor einde Junie suksesvol afgehandel word of dat die skuldbriefhouers ingestem het op 'n plan van aksie.